钦定古今图书集成/明伦汇编/官常典/第630卷 > 《送文学士倅卭州》前人
## 钦定古今图书集成/明伦汇编/官常典/第630卷 > 《送文学士倅卭州》前人

文翁出治蜀，蜀士始文章。司马唱成都，嗣音得王扬。
荦荦汉守孙，千秋起相望。操笔赋《上林》，脱身选为郎。
拥书天禄阁，奇字校偏傍。忽乘驷马车，牛酒过故乡。
时平无谕檄，不访碧鸡祥。问君行何为，关陇正繁霜。
中和助宣布，循吏缀前芳。岂特为亲荣，区区夸一方。